Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea qed tippreżenta l-ewwel Strateġija tal-UE dwar il-ġlieda kontra l-antisemitiżmu u t-trawwim tal-ħajja Lhudija. Bl-antisemitiżmu li qed jiżdied b'mod inkwetanti, fl-Ewropa u lil hinn minnha, l-Istrateġija tistabbilixxi sensiela ta' miżuri ffukati fuq tliet pilastri: biex jiġu evitati l-forom kollha ta' antisemitiżmu; biex tiġi protetta u mrawwma l-ħajja Lhudija; u biex jiġu promossi r-riċerka, l-edukazzjoni u t-tifkira tal-Olokawst. L-istrateġija tipproponi miżuri biex tiżdied il-kooperazzjoni ma' kumpaniji online biex jitrażżan l-antisemitiżmu online, jiġu protetti aħjar il-postijiet pubbliċi u l-postijiet ta' qima, jitwaqqaf ċentru ta' riċerka Ewropew dwar l-antisemitiżmu kontemporanju u toħloq netwerk ta' siti fejn kellu lok l-Olokawst. Dawn il-miżuri se jissaħħu bl-isforzi internazzjonali tal-UE biex jmexxu l-ġlieda dinjija kontra l-antisemitiżmu. Fi kliem il-President tal-Kummissjoni Ewropea, Ursula von der Leyen: “Illum aħna nimpenjaw ruħna li nrawmu l-ħajja Lhudija fl-Ewropa fid-diversità kollha tagħha. Irridu naraw ħajja Lhudija tirnexxi mill-ġdid fil-qalba tal-komunitajiet tagħna. Dan huwa kif għandu jkun. L-istrateġija li qed nippreżentaw illum hija bidla radikali fil-mod kif nirreaġixxu għall-antisemitiżmu. L-Ewropa tista' tirnexxi biss meta l-komunitajiet Lhud tagħha jħossuhom sikuri u prosperi.” Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas żied jgħid: L-antisemitiżmu huwa inkompatibbli mal-valuri tal-UE tagħna u mal-istil ta' ħajja Ewropew tagħna. Din l-istrateġija – l-ewwel waħda tat-tip tagħha – hija l-impenn tagħna li niġġielduh fil-forom kollha tiegħu u li niżguraw futur għall-ħajja Lhudija fl-Ewropa u lil hinn minnha. Aħna nafuh lil dawk li mietu fl-Olokawst, aħna nafuh lis-superstiti u aħna nafuh lill-ġenerazzjonijiet futuri.” Lejn Unjoni Ewropea ħielsa mill-antisemitiżmu L-istrateġija tistabbilixxi miżuri li jiffukaw fuq: (1) il-prevenzjoni u l-ġlieda kontra kull forma ta' antisemitiżmu; (2) il-protezzjoni u t-trawwim tal-ħajja Lhudija fl-UE; u (3) l-edukazzjoni, ir-riċerka u t-tifkira tal-Olokawst. Dawn il-miżuri huma kkumplimentati bl-isforzi internazzjonali tal-UE biex jiġi indirizzat l-antisemitiżmu fuq skala dinjija. Uħud mill-miżuri ewlenin fl-Istrateġija jinkludu: L-UE ser tuża l-għodod kollha disponibbli biex tappella lill-pajjiżi sħab biex jiġġieldu l-antisemitiżmu fil-viċinat tal-UE u lil hinn minnu, inkluż permezz ta' kooperazzjoni ma' organizzazzjonijiet internazzjonali. Hija se tiżgura li l-fondi esterni tal-UE ma jkunux jistgħu jiġu allokati b'mod ħażin għal attivitajiet li jinċitaw il-mibegħda u l-vjolenza, inkluż kontra persuni Lhud. L-UE se ssaħħaħ il-kooperazzjoni bejn l-UE u l-Iżrael fil-ġlieda kontra l-antisemitiżmu u tippromwovi r-rivitalizzazzjoni tal-wirt Lhudi madwar id-dinja. Il-passi li jmiss L-Istrateġija se tiġi implimentata matul il-perjodu 2021-2030. Il-Kummissjoni tistieden lill-Parlament Ewropew u lill-Kunsill biex jappoġġaw l-implimentazzjoni tal-istrateġija u se tippubblika rapporti komprensivi dwar l-implimentazzjoni fl-2024 u fl-2029. L-Istati Membri diġà impenjaw ruħhom li jipprevjenu u jiġġieldu l-forom kollha ta' antisemitiżmu permezz ta' strateġiji jew miżuri nazzjonali ġodda taħt strateġiji nazzjonali eżistenti u/jew pjanijiet ta' azzjoni dwar il-prevenzjoni tar-razziżmu, il-ksenofobija, ir-radikalizzazzjoni u l-estremiżmu vjolenti. L-istrateġiji nazzjonali għandhom jiġu adottati sal-aħħar tal-2022 u se jiġu evalwati mill-Kummissjoni sat-tmiem tal-2023. Sfond Din l-istrateġija hija l-impenn tal-UE għal futur għall-ħajja Lhudija fl-Ewropa u lil hinn minnha. Dan jimmarka l-impenn politiku tal-Kummissjoni għal Unjoni Ewropea ħielsa mill-antisemitiżmu u kwalunkwe forma ta' diskriminazzjoni, għal soċjetà miftuħa, inklużiva u ugwali fl-UE. Wara l-Kollokju tad-Drittijiet Fundamentali dwar l-antisemitiżmu u l-mibegħda kontra l-Musulmani, fl-2015, il-Kummissjoni ħatret l-ewwel Koordinatur tagħha dwar il-ġlieda kontra l-antisemitiżmu u t-trawwim tal-ħajja Lhudija. F'Ġunju 2017, il-Parlament Ewropew adotta riżoluzzjoni dwar il-ġlieda kontra l-antisemitiżmu. F'Diċembru 2018, il-Kunsill adotta Dikjarazzjoni dwar il-ġlieda kontra l-antisemitiżmu. F'Diċembru 2019, il-ġlieda kontra l-antisemitiżmu saret parti mill-portafoll tal-Viċi President tal-Kummissjoni Ewropea għall-Promozzjoni tal-Istil ta' Ħajja Ewropew Tagħna, li jindika l-intenzjoni li dan jiġi indirizzat bħala prijorità trażversali. F'Diċembru 2020, il-Kunsill adotta Dikjarazzjoni oħra ċċentrata fuq l-integrazzjoni tal-ġlieda kontra l-antisemitiżmu fl-oqsma ta' politika kollha. Ħafna mill-oqsma ta' politika marbuta mal-ġlieda kontra l-antisemitiżmu huma primarjament responsabbiltajiet nazzjonali. Madankollu, l-UE għandha rwol importanti fl-għoti ta' gwida politika, fil-koordinazzjoni tal-azzjonijiet mill-Istati Membri, fil-monitoraġġ tal-implimentazzjoni u tal-progress, fl-għoti ta' appoġġ permezz tal-fondi tal-UE, u fil-promozzjoni tal-iskambju ta' prattika tajba bejn l-Istati Membri. Għal dan il-għan, il-Kummissjoni se tbiddel il-Grupp ta' Ħidma eżistenti ad hoc tagħha dwar il-ġlieda kontra l-antisemitiżmu fi struttura permanenti, li tlaqqa' flimkien l-Istati Membri u l-komunitajiet Lhud. Għal Aktar Informazzjoni Strateġija tal-UE dwar il-Ġlieda Kontra l-Antisemitiżmu u t-Ttrawwim tal-Ħajja Lhudija Skeda Informattiva dwar l-Istrateġija tal-UE dwar il-Ġlieda Kontra l-Antisemitiżmu u t-Ttrawwim tal-Ħajja Lhudija Mistoqsijiet u Tweġibiet Is-sit web dwar il-ġlieda kontra l-antisemitiżmu Koordinatur tal-ġlieda kontra l-antisemitiżmu u t-trawwim tal-ħajja Lhudija